Zajac, Pavol, poslanec NR SR (2015-07-03):
Vážená pani podpredsedníčka Národnej rady, pán generálny prokurátor, pani spravodajkyňa, dámy a páni, už je to také signifikantné, že správa generálneho prokurátora sa preberá v piatok poobede, myslím si, že to tak bolo aj naposledy, ale nevadí. Musím hneď na úvod povedať, že keď som si prečítal správu pána generálneho prokurátora, tak musím potvrdiť to, čím končil on svoje úvodné vystúpenie, že správa je iná. Iná ako predchádzajúce, pre mňa, s potešením musím povedať, prekvapujúco aj kritická, miestami aj do vnútra prokuratúry, aj kritická voči ďalším orgánom v trestnom konaní, dokonca som tam našiel pár statí, ktoré boli kritické aj voči vláde alebo jednotlivým ministerstvám. A toto vo mne vyvoláva určitú nádej, že by sa veci mohli na Slovensku pohnúť a zlepšiť. Ale zase nie som so všetkým spokojný aj v tej správe, aby som bol zase objektívny. Ako naozaj korupcia ako jeden z najväčších problémov na Slovensku, korupcia vo verejnom priestore, ktorú odhadujú odborníci na viac ako 500 mil. eur ročne, toto mi tam chýbalo. Na druhej strane musím povedať, ak tam by mala byť korupcia v tej forme, ako bola tuším pri poslednej správe, keď gro tých prípadov, ktoré boli pomenované, tuším, že 230 ich bolo alebo okolo 200, boli gro tých prípadov lekári, ktorí za 20 eura vypísali PN-ku, tak to radšej nech tam ani nespomína. Naopak, občania na Slovensku, a to je tá moja nádej, očakávajú od generálneho prokurátora, od celej prokuratúry na Slovensku, ale od ďalších orgánov v trestnom konaní, polície, ale mali sme tu pred chvíľou aj pána riaditeľa SIS-ky, aj ten dáva určité podnety a informácie týmto orgánom, že bude tu vyšetrená korupcia, ktorá tu má veľké rozmery. A táto korupcia býva prepojená aj s politickými špičkami na Slovensku. Ale doteraz nič z toho nebolo ani dokázané, ani poukázané, boli tu podnety, boli tu indície, ale doteraz občania na Slovensku sa takého vyšetrenia nedočkali. A preto vo svojom vystúpení sa budem venovať hospodárskej trestnej činnosti, tak by sme to zhruba mohli, tak sa to aj volá v tejto správe, ale ja ju trochu ešte rozšírim, nebudem sa venovať ďalším oblastiam, na to sú tu ďalší kolegovia. Je to oblasť, ktorej sa aj dlhodobejšie venujem. Musím povedať, že poslednú správu sme tu mali zhruba pred pol rokom v októbri, myslím si, že tu bola správa za rok 2013, takže teraz to obdobie medzi jednou správou a druhou je oveľa kratšie. Inak ja vítam to, že je tá správa skôr, ako keď je na konci roka. Ale už vtedy, keď som vystúpil v októbri, tak som väčšinu svojho vystúpenia hovoril o tom, že na Slovensku sa dejú podvody, trestná činnosť, korupcia vo veľkej miere a súvisí to častokrát s verejným obstarávaním a so zákazkami veľkých napríklad stavebných firiem, ktoré týmto spôsobom získajú určitý biznis, zákazky so štátom a následne, a to je tá trestná činnosť, o ktorej som už vtedy hovoril a ktorú chcem zvýrazniť, tu nevyplácajú, systémovo nevyplácajú stovky až tisícky subdodávateľov, živnostníkov a takto ich okrádajú, ich a ich rodiny, následne legálne prejdú reštrukturalizáciou, a nič sa neudeje. Pri Váhostave, pri Váhostave to konečne prasklo. Pri Váhostave to konečne prasklo. Lebo predtým tu boli firmy ako Doprastav, ktorí vyplatili živnostníkov tridsiatimi percentami, firma TSS GRADE, ktorá vyplatila živnostníkov pätnástimi percentami. Čo to je? To je obyčajný sprostý podvod na tých ľuďoch. A že to vie niekto urobiť sofistikovane, „legálne“ využijú platné zákony na Slovensku? Pri Váhostave to prasklo. Ale tak, ako sa to vyriešilo, ako to vyriešila vláda Roberta Fica, tiež nepovažujem za dobré riešenie. Naozaj vyplatiť z našich spoločných peňazí dlhy za firmu Váhostav, za súkromnú firmu, za firmu, ktorá má dostatok majetku na to, aby uspokojila všetkých svojich veriteľov, považujem takisto za podvod. A preto som spolu s kolegom Jánom Hudackým 23. apríla, keď Váhostav vyhlásil o deviatej ráno reštrukturalizačný plán, ktorým plánovali vyplatiť 15 % živnostníkov, o jedenástej hodine sme spolu s kolegom Hudackým mali tlačovú konferenciu, kde sme okrem iného vyzvali verejne pána generálneho prokurátora, aby začal konať, či nedošlo k trestnému činu poškodzovania veriteľov. Na naše prekvapenie v médiách sa táto informácia veľmi neobjavila, takže asi ani pán generálny prokurátor túto informáciu alebo náš podnet nemal, preto sme na druhý deň 24. v stredu navštívili Generálnu prokuratúru, požiadali sme generálneho prokurátora o stretnutie, on nás teda posunul na pána námestníka a tento podnet, túto výzvu, aby začal konať, či nedošlo k trestnému činu poškodzovania veriteľa, si Generálna prokuratúra osvojila. Vôbec nie je podstatné, že aj ďalší opoziční poslanci, či v ten deň, alebo na ďalší deň podali trestné oznámenie, podstatné pre mňa bolo, že Generálna prokuratúra začala, začala konať. Keď som si prečítal túto stať v správe pána generálneho prokurátora, tak som tam našiel takéto ustanovenia, že túto trestnú činnosť z môjho pohľadu, túto obrovskú trestnú činnosť z pohľadu objemu týchto financií, ktorá sa nachádza, robia častokrát ľudia s vyšším vzdelaním, robia to veľmi sofistikovane, a preto je táto trestná činnosť ťažšie dokázateľná. Tomu rozumiem. Rozumiem aj tomu, že úmysel alebo zámer takýchto ľudí, ktorí niečo také zorganizujú, sa ťažko dokazuje. Ale myslím si, že kto iný, keď nie prokuratúra, polícia a ďalšie orgány v tomto štáte to majú vyšetriť? A občania naozaj oprávnene čakajú, že v tomto smere sa to pohne a že dôjdeme aj ku nejakým výsledkom. Preto hovorím pri správe generálneho prokurátora o určitej nádeji, ktorú tam vidím, len tie výsledky keby sme mali. Spomínali ste aj úžernícke firmy. Áno, aj úžernícke firmy tu majú na Slovensku úžernícky klondike. Toto, čo robia s občanmi Slovenska, dva milióny exekučných podaní na súdoch, to je niečo neskutočné! Netvrdím, že všetky sú od nebankových subjektov, ale väčšina. Aj preto sme určitú legislatívnu iniciatívu mali, aj ja osobne, aj kolega Hlina, naša iniciatíva neprešla, ale osvojili si ju vládni poslanci a boli prijaté určité legislatívne opatrenia. Najnovšie sú to aj vládna iniciatíva, aby boli licencované tieto subjekty. Myslím si, že tiež tam dochádza ku trestnej činnosti. Ale ešte raz chcem zvýrazniť tú, podľa mňa, aj obrovskú trestnú činnosť, ktorá nastala pri verejnom obstarávaní. Podľa môjho názoru častokrát sú veľké tendre na Slovensku zmanipulované, ovplyvňované. Áno, máme tu Úrad pre verejné obstarávanie, ktorý tieto súťaže má kontrolovať, ale niekedy mám pocit, že k tomu pristupuje naozaj byrokraticky, administratívne a naozaj je tu aj podozrenie, že keď sa jedná o veľké zákazky, ktoré vyhrajú oligarchovia, mecenáši blízki vládnej strane, tak úrad takúto zákazku odobrí. Naopak, ak niekde na obci starosta alebo iný orgán robí verejné obstarávanie, tak dokáže zrušiť súťaž aj pre oveľa väčšie malichernosti a drobnosti. Príde ku veľkej zákazke, zákazke, a teraz budem konkrétny, firma Paywell, keď vyhrala kontrolu platieb cez palivové karty, za túto kauzu sme odvolávali ministra Počiatka, naozaj firma vznikla jeden deň pred možnosťou prihlásiť sa do súťaže a mala dokladovať tri roky dozadu referencie, obraty a táto firma vyhrala, na ďalších trinásť rokov 130-miliónová zákazka. A ja som dvakrát interpeloval ÚVO. ÚVO mi odpovedalo, že tam došlo k nejakým drobným nezrovnalostiam, ale toto údajne nemalo vplyv na výsledok a tento výsledok ÚVO považuje, teda odobrilo ho, túto firmu Paywell. Viem o tom, že v decembri určitá skupina občanov podala trestné oznámenie v tejto kauze na Generálnu prokuratúru, vyšetrovanie bolo zastavené, ale som rád, že som si prečítal, dúfam, že to je pravda, minulý týždeň, že Generálna prokuratúra začala, obnovila znova trestné konanie v tejto kauze vo firme Paywell. Lebo, prepáčte mi za ľudový výraz, v tejto krajine si určité skupiny osôb, oligarchovia, mecenáši sa naučili, že sa dá kradnúť legálne. To znamená, splním všetky náležitosti a že ten úmysel od začiatku, ktorý sa ťažko dokazuje, ja viem, ale ten úmysel od začiatku je nastavený tak, aby kritériá a podmienky už samotnej súťaže boli nastavené tak, aby boli vylúčení zo súťaže tí, čo tam nemajú čo hľadať, a aby vyhrali tí, ktorí to majú vyhrať. Od začiatku je to tak zmanipulované. A preto hovorím aj o firme SkyToll, o elektronickom mýte, ktorý bol vysúťažený pred piatimi-šiestimi rokmi na Slovensku, a zákazka bola za 860 mil. eur. A mohol by som hovoriť o ďalších kauzách, ktoré na Slovensku boli, Medical Group, predražené cétečko v Piešťanoch, firma Lemikon, ktorej sme vyplatili 13 mil. eur. Alebo, chcem sa spýtať, je to náhoda, že pred rokom vznikol investičný fond na Malte, ktorý dneska vlastní tretinu slovenských vagónov? To súvisí, samozrejme, so zákonom o schránkových firmách, že slovenskí občania by aspoň chceli poznať, kto je skutočným užívateľom výhod týchto firiem, ktoré sa skrývajú v týchto daňových rajoch. Pán generálny prokurátor, hovorili ste o trestnoprávnej zodpovednosti právnických osôb. Chcem vám povedať za KDH, že KDH má v svojom programe prijatie takejto legislatívnej úpravy. Ale aj legislatívna úprava, zákon o lobingu, tuším, že dvakrát sme ho predkladali, bol odmietnutý. Aby sme vedeli, verejní činitelia, ministri, poslanci, ale aj ďalší z ministerstiev, s kým sa stretávajú, o čom jednajú. Keď rozprávam o veľkých stavebných firmách na Slovensku, ktoré, už tu známe tie prípady, kde mohlo dôjsť k trestnej činnosti poškodzovania veriteľa, chcem sa vás spýtať v tejto chvíli, alebo v závere mi môžte odpovedať, či je pravda, či som dobre zachytil informáciu, že je dvanásť trestných podaní na firmu Eurobuilding, a či je pravda, že vy ako generálny prokurátor ste si tieto podania, trestné podania týchto dvanásť stiahli pod seba ako pod priamy manažment. Neviem, či je to správna informácia, ktorú som zachytil. Čo sa týka hospodárskej trestnej činnosti, ktorej sa pomerne dosť veľa venujete vo svojej správe, a to sú podvody, daňové podvody najčastejšie na vratkách DPH, karuselové podvody, tzv. obchody, vy ste aj v svojom vystúpení povedali, že tam spolupracujete aj s Daňovou kobrou a že sa podarilo ušetriť 2,1 mld., hovoríte, celkový obrat. Konkrétne čiastky sú znova v správe napísané, kto má záujem, môže si to prečítať. V tejto súvislosti moja otázka smeruje, boli medializované prípady veľkých medzinárodných karuselových podvodov na východnom Slovensku, v Prešove, asi pred dvoma rokmi. V akom štádiu je napríklad táto veľká kauza? Určite viete, o ktorej hovorím. Ale aj na košickom daňovom úrade boli takéto informácie, že k takýmto podvodom dochádza a bol tam vymenený krajský riaditeľ daňového úradu. Keď ste spomínali ten svoj taký, nazvem to, rozpor medzi vami a špeciálnou prokuratúrou, keď ste hovorili o tom, že tá správa je taká až administratíva, veľmi krátka a že vy ju máte prednášať, tak ja ako politik, prepáčte, že to takto poviem, poviem, že aj vás, aj pána špeciálneho prokurátora zvolila vládna strana SMER. Takže nech si to láskavo vybavia v strane SMER. My sme pána špeciálneho prokurátora, ani vás nevolili z dôvodov, ktoré sú všeobecne známe. Dovoľte mi, aby som na záver skončil tým, čím som začal. Naozaj správa je určitým posunom v tom, čo bolo, aké správy boli predtým. Správa je aj kritická. Naozaj, celkom som sa pousmial, keď pri tej hospodárskej trestnej činnosti kritizujete daňový systém na Slovensku, že je komplikovaný, zložitý a práve to umožňuje tie podvody na daniach a dépeháčke. Plne s vami súhlasím. Len posledné tri a pol roka tu vládne niekto iný. Tak ja som za to, aby daňový systém bol určite jednoduchší, aby bol jednoduchší a zrozumiteľný pre podnikateľov, živnostníkov. A vlastne vy hovoríte, že by bol jednoduchší aj pre tých vyšetrovateľov, prokurátorov, ktorý by to mohli takto jednoduchšie kontrolovať. S tým sa dá súhlasiť. Znova ale sa treba obrátiť momentálne na vládu. Vláda SMER-u daňové zákony za tri a pol roka tejto vlády zásadne skomplikovala. Ja viem, že neustále povedia, že je to za účelom toho, aby sa mohlo dôslednejšie ísť po tých daňových podvodoch, ale de facto to komplikuje prácu každému jednému podnikateľovi a živnostníkovi. Nesúhlasím napríklad s vami, keď ste tam napísali, že daňové licencie ako napomohli tomu, aby vyšetrovatelia, teda aby zmizli firmy, ktoré sú fiktívne a ktoré by mohli páchať trestnú činnosť. Ja si, naopak, myslím, že firmy, ktoré robia tieto podvody, vratky DPH, karuselové podvody, tie nemajú žiaden problém zaplatiť 480 eur za daňovú licenciu. Takže na záver, naozaj, správa je určitou nádejou a Slovensko, občania na Slovensku, aj my politici očakávame, že prídeme aj k výsledkom hlavne v oblasti boja proti korupcii. Ďakujem za pozornosť.